作者:上官儀
標題:酬薛舍人萬年宮晚景寓直懷友
內容:奕奕九成臺，窈窕絕塵埃。蒼蒼萬年樹，玲瓏下冥霧。池色搖晚空，巖花斂餘煦。清切丹禁靜，浩蕩文河注。留連窮勝託，夙期暌善謔。東望安仁省，西臨子雲閣。長嘯披煙霞，高步尋蘭若。金狄掩通門，雕鞍歸騎喧。燕姝對明月，荊豔促芳尊。別有青山路，策杖訪王孫。